Муғомбир шоқол | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариМуғомбир шоқол\nБир куни бир шоқол бўёқчининг бўёқли кўзачасига тушиб қолиб, ундан зўрға чиқиб олибди. Қараса, ҳаммаёги кўм-кўк бўлиб қолган эмиш. Буни шоқоллар кўриб:\n— Ҳай, сен нега бунақасан? — дебдилар. Шоқол:\n— Худо мени сизларга бошлиқ бўлиш учун шундай қилиб қўйган, — дебди. Шундан кейин шоқоллар муғомбир шоқолни ўзларига подшо қилиб олишибди. Ундан кейин ҳамма шоқоллар маслаҳат қилишибди. Улар шоқолни ўртага ўтирғазиб, ўзлари унинг атрофида давра қуриб ўтирибдилар. Бир маҳал тулки келиб:\n— Эй шоқоллар, ўрталикда нима бор? — дебди. Шоқоллар:\n— Сизлар ҳам итоат қилиб бизларнинг теварагимизга давра қуриб ўтиринглар, — дебди. Тулкилар ҳам шоқолларнинг теварагидан давра олиб ўтирибдилар. Шоқолларнинг овози тулкиларнинг овозига қўшилиб, жуда қўрқинчли овоз пайдо бўлибди. Бу овозни эшитиб, бўрилар, айиқлар келиб, давра қуриб ўтирибдилар. Бўрилар тулкиларни, айиқлар арслонларни кўрар, айиқлар бўриларни, тулкилар шоқолларни кўрар экан. Шоқоллар арслонга, арслон айиққа, айиқ бўрига, бўри тулкига дахл қила олмас экан. Бу тўпланганларнинг ҳар хил қўрқинчли увуллаш овози одамларга ҳам эшитилибди. Овчилар ҳам қўрқиб бу жойга ёндоша олмас эканлар.\nОқшом арслонлардан бири қараса, бир кўм-кўк шоқол ўртада ўтирган эмиш. “Э-ҳе, подшо кичкина нарса экан-ку. Мен бориб олдида вазир бўлиб ўтирсам ҳам боиар экан”, деб ичкарига қараб дебди. Шоқоллар буни кўриб: “Бизларнинг сиримизни ҳамма билиб қолибди”, дебди ва тарқала бошлабдилар. Уни кўриб тулкилар, тулкиларни кўриб бўрилар, бўриларни кўриб айиқлар, айиқларни кўриб арслонлар ҳам тарқалиб кетибдилар. Ҳамма ҳайвонлар билсаларки, бир куни бўялган шоқол ҳаммага қўрқинч солиб, ташвиш келтирган экан. Бир ўзи гангиб қолган бўялган шоқолни овчилар ушлаб олган экан. Бир ўзим бўлай деган қора кўнгил одамламинг оқибати ҳам ўша шоқолдай гап.\n← Аввалги Аввалги Тулки билан жўжа\nКейинги → Кейинги: Қарға билан кунжут


Алопекси 2% ҚЎЛЛАШ БЎЙИЧА ЙЎРИҚНОМА | Новости Фармацевтических и Медицинских компаний на портале Apteka.uz (Узбекистан)\nАлопекси 2% ҚЎЛЛАШ БЎЙИЧА ЙЎРИҚНОМА\nАгар Сизда қўшимча саволлар туғилса, ўзингизнинг даволовчи шифокорингиз ёки фармацевтга мурожаат қилинг.\nАгар Сизда саволлар туғилса, маслаҳат олиш учун фармацевтга мурожаат қилинг.\nАгар Сиздаги касаллик симптомлари ёмонлашса ёки яхшиланиш кузатилмаса, шифокорга мурожаат қилиш керак.\nАгар Сиз ҳар қандай жиддий ножўя самарани пайдо бўлганини ёки ушбу йўриқномада келтирилмаган ножўя самарани пайдо бўлганини сезсангиз, илтимос, бу ҳақида ўзингизнинг шифокорингизга ёки фармацевтга хабар беринг.\nАлопекси 2% тери эритмаси нима ва у нима учун ишлатилади.\nАлопекси 2% тери эритмасини ишлатишдан олдин пациентлар учун зарур бўлган маълумот.\nАлопекси 2% тери эритмасини қандай ишлатиш керак.\nБўлиши мумкин бўлган ножўя самаралар.\nАлопекси 2% тери эритмаси қандай сақланади.\nАлопекси 2% тери эритмаси\nБошқа ингредиентлар: 96% этанол, пропилен гликоль, дистилланган сув.\n1. АЛОПЕКСИ 2% ТЕРИ ЭРИТМАСИ НИМА ВА ҚАНДАЙ КАСАЛЛИКЛАРДА ҚЎЛЛАНАДИ?\nАЛОПЕКСИ 2% тери эритмаси хам эркак, хам аёлларда ўртача андрогенетик алопецияни даволаш учун тавсия қилинган. У соч тўкилишини тўхтатади ва сочни ўсишини рағбатлантиради.\n2. АЛОПЕКСИ 2% ТЕРИ ЭРИТМАСИНИ ҚЎЛЛАШНИ БОШЛАШДАН ОЛДИН.\nАлопекси 2% тери эритмасини ишлатманг, агар:\nАгарда миноксидилга ёки препаратнинг компонентларидан бирига аллергия бўлса ишлатилмасин (таркибига қаранг)\nАЛОПЕКСИ 2% тери эритмасини қўллаш бўйича махсус кўрсатмалар:\nЮрак томонидан қандайдир патологиялар бўлган ҳолларда, агар улар хатто илгари бўлган бўлса хам, шифокор билан маслаҳатлашишлари керак.\nМиноксидилни қуйидагиларда ишлатманг:\nАгар Сизда сочни тўсатдан тўкилиши, сочни ёки касаллик ёки дорилар билан даволаш оқибатида тўкилиши кузатилса, ПРЕПАРАТНИ ИШЛАТМАНГ ВА ЎЗИНГИЗНИНГ ШИФОКОРИНГИЗ БИЛАН МАСЛАҲАТЛАШИНГ. Миноксидил бундай ҳолларда самарасиздир (8 бандга қаранг).\nТанани ҳар қандай бошқа қисмига ишлатманг.\nАгар бош терисини қизариши, узоқ муддатли таъсирланиши бўлса, даволашни тўхтатинг ва шифокор билан маслаҳатлашинг.\nТавсия қилинган дозага ва қўллаш усулига амал қилиш муҳимдир:\nЭритманинг ҳар бир қўйилаётган дозасини оширманг ва аппликациялар сонини хам оширманг.\nМиноксидилни фақат бошнинг соғлом териси учун ишлатиш керак. Бошнинг таъсирланган, кизарган, яллиғланган ёки оғриқли терисига суртманг.\nМиноксидилни ретиной кислотаси ёки антралин (баъзида тери учун ишлатиладиган препаратлар) билан ёки тери учун бошқа таъсирловчи препаратлар билан бир вақтда суртманг\nАгар Сиз тавсия қилинган дозага ва қўллаш усулига амал қилмасангиз, миноксидилни марказий қон оқимига тушиши кўпайиши мумкин ва кўкракда оғриқ, артериал босимни пасайиши, тахикардия (юрак қисқаришларини тезлашиши), ҳолсизлик ёки бош айланиши ҳисси, тўсатдан тана вазнини тушунтириб бўлмайдиган ошиши, қўл ва оёқларни шиши каби ножўя таъсирларни намоён бўлишига олиб келиши мумкин.\nСанаб ўтилган симптомлардан биронтаси пайдо бўлганида даволашни тўхтатинг ва ўзингизнинг шифокорингиз билан маслаҳатлашинг.\nДОРИ ВОСИТАСИНИ БОЛАЛАР ОЛАОЛМАЙДИГАН ЖОЙДА САҚЛАНГ.\nҚўллаш вақтидаги эҳтиёткорлик чоралари\nКўзга, жароҳатга, шиллиқ қаватига тушганида, эритма этил спиртини сақлагани туфайли, таъсирланиш, ачишиш ҳиссини чақириши мумкин: яхшилаб сув оқими остида ювиш керак.\nИшлов берилган бош терисини қуёш нурларидан ҳимоя қилиш керак (шляпа кийиб юриш тавсия қилинади).\nУшбу дори воситаси пропиленгликоль сақлайди ва у терини таъсирланишига сабаб бўлиши мумкин.\nДори воситаларнинг ўзаро таъсирларига йўл қўймаслик учун, агар Сиз бошқа дори воситаларини қабул қилаётган бўлсангиз ёки яқинда қабул қилган бўлсангиз, ўзингизнинг даволовчи шифокорингиз ёки фармацевтни огоҳлантиринг.\nАгар Сиз ҳомиладор бўлсангин ёки эмизсангиз:\nҲомиладорлик вақтида миноксидилни қўллашдан сақланган афзал.\nШунингдек, эмизиш даврида ҳам миноксидилни қўллашдан сақланиш керак.\nСпецифик самарага эга бўлган ёрдамчи моддалар: пропиленгликоль.\n3. АЛОПЕКСИ 2% ТЕРИ ЭРИТМАСИ ҚАНДАЙ ИШЛАТИЛАДИ\nОдатий дозалаш: 1 мл эритмани шикастланган соҳанинг марказидан бошлаб, бош терисига кунига 2 марта суртиб ишқаланади.\nПрепаратни бармоғингизнинг юмшоқ қисми билан бутун шикастланган соҳа бўйлаб тақсимланг.\nЭритмани қўллашдан олдин ва кейин қўлларингизни яхшилаб ювинг.\nПрепаратни суртишдан олдин бош териси мутлақо қуруқлигига ишонч ҳосил қилинг.\nЎлчов пипеткаси 1 мл эритмани шикастланган соҳанинг бутун юзаси бўйлаб аниқ тақсимлашга имкон беради.\nУшбу усул эритмани унча катта бўлмаган соҳаларга ёки соч остига қўйишга тўғри келади.\n2. Флаконнинг қопқогини бураб ечинг ва олиб ташланг: оқ ҳимоя халқаси флаконда қолиши лозим\n5. Эритмани суртиш: спрейни ишлов бериладиган соҳанинг марказига ёки сочнинг остига йўналтиринг, бир марта босинг ва эритмани бармоқларингиз ёрдамида тарқатинг\nДаволашга бўлган пациентнинг жавобини кўринишлари ва яққоллиги индивидуалдир.\nНатижа ўша заҳоти намоён бўлмайди: сочларни тўкилишини тўхташи ва/ёки сочларни ўсишини бошланиши даволашдан кейин бирмунча вақтдан (3-4 ойдан) сўнг намоён бўлиши мумкин.\nЭритмани беҳосдан ютиб юбориш, миноксидилнинг кардиоваскуляр таъсири билан боғлиқ ножўя таъсирларни чақириши мумкин..\nШИФОКОР БИЛАН ИЛОЖИ БОРИЧА ТЕЗРОҚ МАСЛАҲАТЛАШИНГ.\nАгар Сиз Алопекси 2% тери эритмасини керагидан ортиқ ишлатган бўлсангиз\nАртериал босимни пасайиши ва юрак қисқаришлари сонини ошиши қайд этилиши мумкин. Агар Сиз Алопекси 2% тери эритмасини кўпроқ ишлатиб қўйсангиз, ёки Сиз ёки Сизнинг фарзандингиз беҳосдан уни ичиб юборсангиз, маҳаллий токсикологик марказ ёки Сизнинг даволовчи шифокор билан дарҳол боғланинг.\nАгар Сиз Алопекси 2% тери эритмасини ишлатишни унутган бўлсангиз\nБошқа дори препаратлари каби, АЛОПЕКСИ 2%, тери эритмаси хам ножўя самараларни чақириши мумкин.\nТерини қипиқланиши терини қичишиши, қизариши, терини қуриши (бу муҳим, чунки препарат спирт сақлайди) билан кечувчи маҳаллий таъсирланиш, гипертрихоз (эритма суртилган жойдан анча узоқ жойларда сочларни патологик пайдо бўлиши), ачишиш ҳисси бўлиши мумкин.\nКамроқ рўй берадиган кўринишлар - аллергик реакциялар (ринит, терида локал ёки ёйилган тошма, ёйилган қизариш, юзни шиши), бош айланиши, ачишиш ҳисси, бош оғриғи, ҳолсизлик, шиш, таъмни ўзгариши, қулоқ инфекцияси, кўришни бузилиши, кўзни таъсирланиши, невритлар (нервни яллиғланиши);\nАртериал босимни пасайишини жуда кам ҳоллари, пульс тезлигини ошиши, сочларни тўкилиши (даволашни бошида сезиларли) кўкрак қафасида оғриқ ва жигар фаолияти кўрсаткичларини ўзгариши кузатилиши мумкин;\nУшбу препарат пропиленгликоль сақлаганлиги туфайли, экземани рўй бериш хавфи бор.\nЮқорида келтирилган ҳолатлардан биронтаси кузатилса, даволашни тўхтатиш ва дарҳол шифокорга мурожаат қилиш лозим.\nЎЗИНГИЗНИНГ ДАВОЛОВЧИ ШИФОКОРИНГИЗГА ЁКИ ФАРМАЦЕВТГА МУРОЖААТ ҚИЛИНГ ВА УШБУ ЙЎРИҚНОМАДА КЎРСАТИЛМАГАН ҲАР ҚАНДАЙ НОҲУШ САМАРАНИ ДАВОЛОВЧИ ШИФОКОРИНГИЗГА ЁКИ ФАРМАЦЕВТГА ТАЪРИФЛАБ БЕРИНГ.\n5. АЛОПЕКСИ 2% ТЕРИ ЭРИТМАСИНИ САҚЛАШ ШАРОИТЛАРИ\nУшбу препарат учун аниқ бир сақлаш шароитлари талаб этилмайди.\nПрепаратни оқава сувларга тшкиш ва уй чиқиндилари билан бирга ташлаш мумкин эмас. Қўллашга яроқсиз бўлган препаратдан қандай қутилишни фармацевтдан аниқланг. Ушбу чоралар атроф муҳитни ҳимоя қилишга ёрдам беради.\nАлопекси 2% тери эритмаси нима сақлайди\n100 мл тери эритмасида Миноксидил 2 г\nγ-Циклодекстрин, пропиленгликоль, этанол 96%, тозаланган сув.\nАлопекси 2% тери эритмасини кўриниши ва унинг чиқарилиш шакли\nУшбу препарат терига суртиш учун қўлланадиган эритмадир; флакон 15 мл, 30 мл ёки 60 мл суюқлик сақлайди.\nЮридик манзили: 42, плас Абель Ганс 92100 Булонь, Франция\nИшлаб чиқарувчи: PIERRE FABRE MEDICAMENT PRODUCTION


Эктор Купер: Менинг услубимда ўйин доим ҳимоядан қурилади (тўлиқ матн) - Zamin.uz\nЭрон терма жамоасига қарши кечган ўйиндан сўнг Ўзбекистон терма жамоаси бош мураббийи Эктор Купер ўз фикрлари билан ўртоқлашди ва журналистлар саволларига жавоб қайтарди.\n"Биз икки хил бўлимга гувоҳ бўлдик. Биринчи бўлимда шогирдларим ёмон таассурот қолдиришмади. Шуни ҳам айтиш керакки, рақиб ҳам анойилардан эмасди.\nИккинчи бўлимда футболчиларда чарчоқ аломатлари кўринди. Балки бу менинг ҳам айбимдир, машғулотларда жисмоний зўриқишга унча эътибор қилмагандирмиз.\nУмуман олганда, Сурияга қарши ўйинга қараганда бунисида ўсишга эришдик деб ҳисоблайман. Ҳимояда аввалги ўйинга нисбатан яхшироқ ҳаракат қилинди. Ярим ҳимоя ҳам ишончли ўйнади.\nҲужумга келсак: ушбу чизиқда ишлашда давом этамиз. Иккинчи бўлимда мен кўпроқ янги футболчиларни синаб кўрдим. Сиз яхши натижа кутишингизни тўғри тушунаман. Ўртоқлик ўйини бўлгани учун ҳаммага имкон беришга ҳаракат қилдим ва бундан керакли хулосаларни чиқариб олдим.\nАйрим футболчилар ўйинга мослаша олишмади. Хуллас, қайси нуқта бўйича ишлаш керклиги ойдинлашмоқда. Кейинги йиғинларда бундан ҳам яхшироқ натижалар қилишга ҳаракат қиламиз".\n– Жамоа ҳимояга эътибор қаратгандан кейин, биламизки, ҳужумда имкониятлар кам бўлади. Ўша имкониятлардан унумли фойдалана оладиган ҳужумчи йўқдек. Сиз ҳужумда учта футболчини синаб кўрдингиз, улар сизнинг талабларингизга жавоб беришдими?\n– Менинг услубимда ўйин доим ҳимоядан қурилади. Шу сабаб, биз ҳозирда асосий эътиборни ҳимояга қаратмоқдамиз. Тўғри ҳужумда имкониятларимиз камроқ бўлди. Бироқ шуни айтиш жоизки, ҳужумчилар сони билан ҳужум қилиш имкониятларини бир-бирига боғламаган бўлар эдим.\nБаъзида биз тўртта ҳужмкор ўйинчи билан олдинга ўтган вазиятларимиз бўлди, яъни Абдуҳолиқов, Бикмаев, Рашидов ва Шомуродовлар орқали. Шундай экан жамоанинг олдиндаги ҳаракатлари ҳужумчилар сонига у қадар боғлиқ эмас.\nШуни ҳам инобатга олиш керак, биз Осиёнинг энг кучли терма жамоасига қарши ўйин олиб бордик. Яна бир жиҳат, Кейруш Эрон билан етти йилдан буён ишлаб келмоқда, мен эса 14-15 кун. Бу борада ҳам катта фарқ бор, мураббий жамоани тушуниб олиши жуда муҳим.\nЭнг асосийси мен муаммоларимизни кўриб олдим. Қаерда нима қилиш кераклигини тушуниб олдик. Муаммолар жуда кўп, аммо мен энди нималар устида ишлаш кераклигини биламан.\n– Осиё Кубогигача сизнинг олдингизда иккита ФИФА куни ва Суперлига якунига етгандан сўнг яна бир неча кун тайёргарлик учун қолмоқда. Айтингчи, бу вақт етарлими? Ёки ЎФАдан Суперлигани эртароқ тугатишни сўрамоқчимисиз?\n– Осиё Кубогига тайёргарлик кўриш учун вақт етарли. Ўйлайманки, бу борада ҳеч қандай муаммо бўлмайди ва чемпионат ўйинларини эртароқ тугатишнинг ҳожати йўқ. Эртадан чемпионат ўйинларини диққат билан кузатишни бошлайман. Бунинг ёрдамида терма жамоани кучайтира оладиган ўйинчиларни жалб этаман.\nҲозирдан белгилаб қўйилган режаларимиз бор. Осиё Кубогига жамоамиз етарлича тайёргарликка эга бўлиб боради.\n– Айни дамда терма жамоамизда етарли даражада ёши катта футболчилар бор. Сиз олимпия терма жамоасидан ёки ёшлардан МТЖга футболчи жалб қилиш борасида ўйлаб кўрдингизми?\n– Ҳақ гапни айтдингиз. Албатта, ёшларга эътибор қаратиш керак. Олимпия термасида аллақачон ўз кўз остимга олиб қўйган ўйинчиларим бор. Улар етарли даражада терма жамоани кучайтира олади.\nОктябрдаги йиғинларга U-23 термасидаги ёшлар жалб қилинади. Ҳатто шу кунга қадар терма жамоага чақирилмаган футболчиларни ҳам кўришингиз мумкин бўлади. Биз олимпия термасининг нафақат Индонезиядаги, балки ундан олдинги ўйинларини ҳам кўриб чиқдик. Бу терма жамоа ҳақида жуда яхши билимларга эгамиз. Осиё ўйинларида қатнашган жамоани ўртоқлик ўйинлари учун безовта қилишни истамадим.\nСўнгги гап ўрнида, мен журналистларга раҳмат айтмоқчиман. Сабрингиз учун ташаккур! Ҳозир бошқа давлатлардаги матбуот анжуманида танқидлар ёғилиб кетган бўларди. Сизларга катта раҳмат!\n9-01-2019, 22:25, Спорт\n20-11-2018, 20:24, Спорт\n11-09-2018, 23:08, Спорт\nЭктор Купер: "Терма жамоадан натижа кутишга ҳали эрта" (тўлиқ матн)\n7-09-2018, 17:14, Спорт


Президент Администрацияси ва Вазирлар Маҳкамаси раҳбарияти, ходимлари коронавирусга қарши тўлиқ эмлангани маълум қилинди — Sof.uz\n13.08 11:54 38 Ўзбекистон\nЎзбекистон Президенти Администрацияси ва Вазирлар Маҳкамаси раҳбарияти ҳамда ходимларининг деярли барчаси коронавирус инфекциясига қарши тўлиқ эмланган. Бу ҳақда Telegram’даги «Нигоҳ» каналида хабар берилди.\nҚайд этилишича, Администрация ва Вазирлар Маҳкамаси раҳбарияти ва ходимлари асосан ZF-UZ-VAC2001 ҳамда Россиянинг «Спутник V» вакцинаси билан эмланган.\nАввалроқ президент Шавкат Мирзиёев коронавирусга қарши тўлиқ эмланиб бўлгани маълум бўлган эди. «Президентимиз масъулиятли фуқаро сифатида, албатта, вакцина олганлар. Ўша вақтда Ўзбекистонда учта вакцина — ZF-UZ-VAC-2001, AstraZeneca ва ‘Спутник V’ рўйхатдан ўтган эди. Президентимиз шу вакциналардан бири билан тўлиқ эмланганлар», — дея маълум қилганди президент матбуот котиби Шерзод Асадов 2 август куни бўлиб ўтган брифингда.


Маълум бўлишича, жорий йилнинг биринчи чорагида Сурхондарё вилоятида худудий инвестиция лойиҳаларини амалга ошириш йўналишида 437 та лойиҳада 1157 та янги иш ўрни, янги кичик корхоналар ва микрофирмалар ташкил этиш йўналишида 73 та лойиҳада 106 та янги иш ўрни яратилган. Жумладан, Музрабод туманида 10 та ҳудудий инвестиция лойиҳа доирасида 89 та янги иш ўрни ташкил этилган.\nХусусан, ишчи гуруҳ аъзолари Музрабод туманида янги ташкил этилган “Karvon afsona MS” МЧЖда бўлиб, корхона фаолияти, яратилган янги иш ўринларининг банд этилганлигини ўрганишди. Жамият замонавий умумий овқатланиш ва техник хизмат кўрсатишга ихтисослашган бўлиб, унда 20 та янги иш ўрни ташкил этилган. Бугунги кунда 12 та доимий, 4 та мавсумий янги ишчи ходимлар бандлиги таъминланган.\nИшчи гуруҳ аъзолари шунингдек, Жарқўрғон туманида ҳам ўрганишларни олиб борди. Соҳада эришилган ютуқлар эътироф этилиб, аниқланган камчиликлар танқид остига олинди. Хусусан, туманда инвестиция лойиҳаларнинг 2021 йилдаги ижроси кўрилганда режадаги 2 та лойиҳа муддатида бажарилмаган. Натижада, 75 та иш ўрни ташкил этилмай қолган. Ечим сифатида уларнинг муддати 2022 йилга узайтирган. Бу каби муаммоларни ўз вақтида ижро қилиш, аҳолининг бандлигини таъминлаш бўйича депутатлар томонидан керакли таклиф ва тавсиялар берилди.\nТаъкидлаш жоиз, вилоятда аҳоли бандлигини таъминлаш учун Бандликка кўмаклашиш давлат жамғармаси ҳисобидан 2022 йил биринчи чорагида 387 нафар фуқарога субсидиялар ажратилган. Маблағлардан самарали фойдаланиш ҳолатини мониторинг қилиш мақсадида Ишчи гуруҳ аъзолари Жарқўрғон туманидаги маҳаллаларда бўлиб, субсидия олган фуқаролар — Фируза Абдурасулова, Гулчеҳра Аллабердиевалар билан суҳбатда бўлишди. Маълум бўлшича, уларнинг бири иссиқхонада бодринг етиштириб даромад топаётган бўлса, иккинчиси тикувчилик билан шуғулланиб рўзғорига қўшимча маблағ олиб кирмоқда.\nИшчи гуруҳ аъзолари ўрганишлар жараёнида маҳаллаларда фаолият юритаётган ҳоким ёрдамчиси ва ёшлар фаоли томонидан ишсиз аҳолини банд қилиш борасида амалга оширилаётган ишлар билан ҳам яқиндан танишди. Вилоятда касбга тайёрлаш ва қайта тайёрлаш учун ажратилган грант маблағлари ҳисобидан 2346 нафар фуқаро касбга ўқитилиб, уларнинг бандлиги таъминланган.\nБугунги кунда иш ўринлари ташкил этиш, аҳолини банд қилиш йўналишида салмоқли бюджет маблағлари ажратилмоқда. Ушбу маблағлар ва яратилган имкониятлардан тўғри, оқилона ва мақсадли фойдаланган ҳолда янги иш ўринлари яратиш ва аҳолини ижтимоий ҳимояси борасидаги ишларни тизимли ташкил этиш лозим. Шу маънода, ўрганиш давомида аниқланган муаммо ва камчиликларни бартараф этиш бўйича мутасаддиларга тегишли таклиф ва тавсиялар берилди.\nИшчи гуруҳи Сурхондарё вилоятида ўз ишини давом эттирмоқда.


Ҳабибнинг отаси нималарга эътибор қаратганини айтди | Qalampir.uz\nҲабибнинг отаси нималарга эътибор қаратганини айтди\nСпорт\t05 Сентябрь 2019 16:38 2846\nЕнгил вазн тоифасида UFC чемпиони Ҳабиб Нурмуҳамедовнинг отаси Абдулманап Нурмуҳамедов ўғлининг бўлажак жанги учун олиб борган тайёргарлиги борасида фикр билдирди.\n“Бизда ҳозир иккита асосий масала бор. Биринчиси: У тўртинчи раундга қадар жангни чўзиши керак эмас. Иккинчиси - Ҳабиб Дастинга қарши жанги учун зарба техникасига алоҳида эътибор қаратди. Биз ҳар куни беш соатдан кўп машғулот олиб бордик. Ҳабибда ҳали ҳеч ким кўрмаган янги иккита комбинация бор. Буни барчангиз 7 сентябрь куни кўрасиз”, деди Ҳабибнинг отаси.\nХабиб ҳамда Порье жанги шу йилнинг 7 сентябрь куни Абу - Даби шаҳрида бўлиб ўтади.\nҲабиб Тошкентга келди. У қайси меҳмонхонада қоляпти? Москвада Ҳабиб ва Конор жанги ўтказилиши мумкин Ҳабиб Нурмуҳамедов 31 ёшни қаршилади Ҳабиб яна қанча вақт жанг қилишини айтди Ҳабиб Порьенинг футболкасини қимматга сотди\n16 Февраль 16:50 38431\n15 Февраль 11:58 25300\n17 Февраль 00:17 23238\n16 Февраль 18:21 18443\n16 Февраль 17:51 18120


Муборак Рамазон ойининг улуғ кунлари барчамизга яна бир бор муборак бўлсин! Мағфират ойининг деярли ярмини ҳам ортда қолдирмоқдамиз. Бу кунларни тоат - ибодатда, хайру эҳсонда, яхшилик ва эзгу амаллар билан ўтказишимиз юртдошларимизни қувонтирмоқда. Айниқса, мамлакатимиздаги жоме масжидларда яратилган шароит таҳсинга сазовор.\nХабарингиз бор, жорий йил 17 июн санасидан бошлаб Республикамиздаги кўплаб масжидларда таровеҳ намозлари адо этилиб, муқаддас Қуръони Карим хатм қилинмоқда. Уларда 800 дан зиёд қорилар халқимизга Қуръон тиловат қилиб, қалбларига хушнудлик улашмоқда. Шу кунларда жоме масжидларимизда Қуръон Каримнинг хатмона кунлари ўтказилаяпти. Пойтахтимиздаги “Шайх Зайниддин” жоме масжидида ҳам таровиҳ намозлари осойишта, эмин - эркин, қулай шарт - шароитда адо этилмоқда.\n8 мингга яқин намозхон қатнашаётган таровиҳ намозларини юксак савияда ўтказилишида Ички ишлар ва мутасадди ташкилотлар ходимлари, масжид ходимлари ва кўнгилли ёшлар хизмат қилишмоқда. Шу кунга қадар Қуръоннинг Каримнинг 21 жузи Ҳасан қори ва Насруллоҳ қорилар томонидан тиловат қилиб бўлинди.\n“Шайх Зайниддин” жоме масжидида Қуръони Карим хатмонаси Рамазоннинг 20 - кечаси, 7 июл санасига белгиланган.


Туғилганлик тўғрисида гувоҳномани олиш осонлашади\nС начала работы biznes-daily.uz 9 431 342\nГлавная Все новости Узбекистана Туғилганлик тўғрисида гувоҳномани олиш осонлашади\n09.11.2018 | |\nТуғилганлик тўғрисида гувоҳнома олиш учун Давлат хизматлари марказига мурожаат қилиш етарли.\nТошкентда пилот лойиҳа ишга туширилди — бола туғилганлиги тўғрисида гувоҳномалар Давлат хизматлари марказларида «ягона дарча» принципи бўйича берилади. Бу ҳақда Norma.uz «Народное слово online»га таяниб хабар қилди. 2019 йилдан бошлаб ушбу амалиётни бутун республика бўйлаб жорий этиш режалаштирилмоқда.\nОта-оналар ҳужжатни олиш учун яшаш жойидаги Давлат хизматлари марказига мурожаат қилсалар бас. Илгари бунинг учун бола туғилганлиги далили юзасидан маълумотнома олиш учун туғруқхонада, ФҲДЁ органларида ва герб йиғимини тўлаш учун банкда навбат кутишга тўғри келар эди.\nБарча зарур ахборотлар туғруқхонадан ДХМга махсус ахборот тизими орқали юборилади. Click, PayMe ва бошқа тўлов тизимлари орқали герб йиғимини тўлаш имконини берувчи онлайн-тўловни 2019 йил 1 январгача жорий этиш режалаштирилмоқда.\nМаълумот учун: гкрб йиғими миқдори — ЭКИҲнинг 15%и, материал эълон қилинган санада 30 409,50 сўмни ташкил этади.\nБундан ташқари, пойтахтдаги Давлат хизматлари марказларида туғилганлик тўғрисидаги гувоҳномалар бланкаларини компьютер ёрдамида тўлдириш тартиби жорий этилмоқда. Ахборот бланкада босиб чиқарилгунга қадар ота-онада исм тўғри ёзилганлигини текшириш имкони бўлади. Бундай имконият берилмаганлиги сабабли ҳам баъзан боланинг исми, отасининг исми ва фамилияси хато ёзилар, оқибатда у ана шу исм билан бир умр яшашга ёки белгиланган тартибда уни ўзгартиришга мажбур бўлар эди.\nШунингдек кейинги йилда туғиш ёшидаги аёлларни ҳисобга олиш ва ҳомиладорликни кузатиш автоматлаштирилган ахборот тизимини ишга тушириш режалаштирилмоқда. У «ФҲДЁнинг ягона электрон архиви» тизими билан биргаликда ишлайди. Натижада болалар туғилганлиги далилларини қайд этмаслик ҳолатларига барҳам бериш кўзланмоқда.


Озарбайжонда навбатдан ташқари президентлик сайловлари бўлиб ўтади » Ўзбекистон янгиликлари – Zamin.uz\n, 20 2020, 16:22\n05 фев, 15:34 3 525 Дунё\nАлиев – хукмрон партиядан Озарбайжон президентлига номзод сифатида кўрсатилди, деб ёзмоқда Tnews.uz сайти.\nЯна бир қўшимчага биноан мамлакатда иккита вице-президент лавозими таъсис этилди. Ҳар икки вице-президент президент томонидан тайинланади ва ишдан бўшатилади, биринчи вице-президент эса мамлакатдаги иккинчи раҳбар дея тан олинади. Президент ўз вазифасини бажара олмай қолган тақдирда парламент томонидан тайинланадиган бош вазир эмас, балки биринчи вице-президент президент ваколатларини қабул қилади.\nДавлат раҳбарлари қандай машинада юришади 15 дек, 16:19\nБарак Обама болалигида «Ўткир ниш» лақабига эга бўлишни орзу қилган 08 дек, 12:39


Хорди Альба: Касильяс жаҳоннинг энг кучли 3 дарвозабонларидан бири - Спорт UZ - Скачать музыку бесплатно новинки музыки 2016-2017\nКаталониянинг “Барселона” клуби ҳимоячиси Хорди Альба испания терма жамоаси дарвозабони Икер Касильяснинг маҳорати юқори эканлиги борасида айтиб ўтди. Бу ҳақда Goal хабар бермоқда. - Биз ҳаммамиз биламиз Икер яхши дарвозабон. Мен уни дунёнинг 3-4 энг яхши дарвозабонлари қаторида деб биламан, - дейди Альба. Эслатиб ўтамиз, Икер Касильяс ёзда “Реал”дан “Порту”га кўчиб ўтганди. - деб хабар бермоқда Stadion.uz нашри.


Раҳмати ғазабидан устундир – КУН УЗ\nГлавная / Маданият / Раҳмати ғазабидан устундир\nAnvar 18.05.2018\tМаданият Comments Off on Раҳмати ғазабидан устундир 29 Показы\nАбу Ҳурайрадан (розияллоҳу анҳу) ривоят қилинади: “Расулуллоҳ (соллаллоҳу алайҳи ва саллам) бундай марҳамат қилдилар: “Аллоҳ таоло махлуқотни яратишни ҳукм қилгач, (Имом Муслим ривоятида “Аллоҳ таоло махлуқотни яратган пайтда”) Аршнинг устидаги китобга бундай деб ёзди: “Албатта, раҳматим ғазабимдан устундир!” (Имом Бухорий ва Имом Муслим). Имом Бухорийнинг бошқа бир ривоятида: “Ғазабим раҳматимдан устун келди”, дейилган. Имом Бухорий ва Имом Муслимдан бошқа бир ривоятда эса: “(Раҳматим) ғазабимдан ўзди”, дейилган.\nШарҳ: Бир қисм олимларга кўра, Аллоҳ таолонинг ғазаби ва ризоси ирода сифатига қарайди. Итоаткор бандасига савоб беришни исташига “Ризо”, осий бандасини жазолашни исташи эса “Ғазаб” дейилади. Ҳадисдаги “устун келиш” ва “ўзиб кетиш”дан мурод Аллоҳ таолонинг раҳмати кўплиги ва кенг қамровлилигидир.\nИслом ақидасига кўра, Аллоҳ таоло раҳмат ва ғазаб эгасидир. Раҳмати билан яхшиларни мукофотлайди, ғазаби билан ёмонларни жазолайди. Раҳматининг тақозоси билан жаннатни, ғазабининг тақозоси ўлароқ дўзахни яратган. Яхшиларни мукофотлаш, ҳақсизликка учраганларнинг ҳақини олиб бериш қай даражада керакли ва эзгу иш бўлса, ёмонларни маҳрум қилиш, зулми сабаб золимни жазолаш ҳам шунчалик керакли ва маъқул ишдир. Дунё ҳаётининг мувозанати ҳам ана шу қоидага асосланган: яхшилар сийланади, ёмонлар учун қамоқхоналар жорий қилинган. Золимларга жазо беришни кўзламаган бирорта низом йўқ. Зеро, золим жазоланмайдиган жамиятда адолатсизлик, зулм ва ёмонликнинг турли кўриниши урчиши шубҳасиз.\nҲадисга тегишли баъзи изоҳлар: “устун”дан мақсад кўплик ва кенгқамровлиликдир. Бу изоҳ “Раҳмат ва ғазаб Аллоҳ таолонинг зотий сифатларидандир”, дейдиган олимларга тегишли.\nБаъзи олимлар эса: “Раҳмат ва ғазаб зотий сифатлардан эмас, феълий сифатларидандир. Шу сабабдан баъзи феъллар бошқасидан устун келиши мумкин. Шу маънода, ҳадисдаги “раҳмат” билан ҳазрат Одамнинг (алайҳиссалом) жаннатга киритилиши, “ғазаб” билан эса у ердан чиқарилишига ишора қилинган бўлиши мумкин. Худди шунингдек, олдинги умматлар кенг ризқ ва неъматлар ичида яратилгани ҳолда, куфрлари ва осийликлари сабаб азобга учрадилар”, дейишган.\nҲадиснинг баъзи ривоятларида “…устун келди”, дейилса, бошқа ривоятларида “…ўзиб кетди”, дейилган. Яъни, “Аллоҳ таолонинг раҳмати ғазабидан устун келади, раҳмат ғазабдан ўзиб кетади”, деган маъно кўзда тутилган.\nТибий “раҳматнинг ўзиб кетиши” тушунчасини бандалар Аллоҳ таолонинг раҳматига олиб борадиган амаллари воситасида ноил бўлишадиган адолат Унинг ғазабига сабаб бўладиган амаллари натижасида учрашадиган адолатдан кўпроқ эканига ишора деб билади ва бундай дейди: “Зеро, махлуқотлар раҳматга лойиқ иш қилмасалар ҳам раҳм кўраверадилар. Бироқ ғазаб ундай эмас, бандалар унга олиб борадиган бирор иш сабабли дучор бўлишади. Чунончи, инсон ҳали она қорнида эканида, сут эмадиган пайтида ва сутдан чиққанида, ҳануз ҳеч бир тоат қилиш ёшига етмаган пайтида ҳам Аллоҳ таолонинг марҳаматига бурканган бўлади. Яратганнинг ғазабига эса унга сабаб бўладиган даражада бирор ёмонлик, гуноҳ содир этганидан кейингина учрашлари мумкин”.\nИбн Ҳажар айтади: “Ғазабдан мақсад унга сабаб бўладиган ишлардир. Бу эса, ғазабга учраганга азоб етишини англатади. Яъни, раҳматнинг етиши ғазабнинг етишидан устундир. Чунки раҳмат Аллоҳ таолонинг муқаддас зоти муқтазосидир. Ғазаб эса, банданинг бажарилажак амалига боғлиқ”.\nҲадисда келган “ёнида” сўзини Аллоҳ таолога макон нисбат бериш деб тушунмаслик керак. Олимларнинг бу таъбиридан мақсад, мазкур Китобнинг яралмишлардан мутлақо махфий тутилгани, улар етолмайдиган даражада узоқ жойда сақланишига ишорадир.\nРаҳмат Ғазаб\t2018-05-18\nTags Раҳмат Ғазаб\nПред. Йиғлатган йиғламай қолмас…\nСледующая Меркель устидан судга мурожаат қилинди


«Толибон» АҚШ музлатган афғон фондидаги миллиардлаб пулларни қўлга киритмаслиги мумкин – Bugun.uz\nЯнгиликлар - 16:27 · 30.11.2021\nБайден маъмурияти Афғонистон Марказий банкининг молиявий активларини Нью-Йоркдаги 11 сентябрь терактлари қурбонлари оилаларига ўтказиш имкониятини муҳокама қилмоқда. Бу ҳақда «The New York Times» хабар берди.\nФото: «Malay Mail»\nМаълум қилинишича, 11 сентябрь теракти қурбонларининг оилалари товон олмоқчи. Тахминан 20 йил аввал қурбонларнинг 150 оиласи «Толибон» ва «Ал-Қоида»га қарши судга мурожаат қилган. Ўн йил ўтгач, суд айбланувчиларни сукут сақлаётгани учун айбдор деб топган ва уларга 7 миллиард доллар миқдорида товон тўлаш мажбуриятини юклаган.\n«Толибон» ҳокимиятга келиши билан даъвогарлар улардан пул ундиришга муваффақ бўлган. Айни пайтда Байден маъмурияти Афғонистон Марказий банкининг молиявий активларини терактлар қурбонлари оилаларига ўтказиш имконияти масаласини муҳокама қилмоқда. Ҳукумат 3 декабргача ўз қарори ҳақида судга хабар бериши кутилмоқда. «Толибон» режимини тан олмасдан, пулларни қонуний йўл билан ўтказиш мумкинми ёки йўқми, ҳозирча аниқ эмас.\nАввалроқ «Толибон» ҳаракати АҚШдаги 11 сентябрь теракти бўйича баёнот берганди. Шунингдек, «Толибон» ҳаракати «Ал-Қоида» раҳбарига ёрдам бергани ҳақидаги хабарларга муносабат билдирганди.


1(CR): Бутунлай йўқ бўлиб кетиш арафасида турган, локал тарқалган кенжа тур.\nЖанубий ва Марказий Устюрт, Сариқамиш ботиғи, Хоразм воҳаси атрофлари. Ўзбекистондан ташқарида: Туркманистон, Қозоғистон. Арабистон яримороли, Эрон, Афғонистон, Покистон, Ҳиндистон. Африка, Ироқ, Яқин Шарқда – бошқа кенжа турлари.\nКарст (тоштуз, оҳактош, гипс сингари эрувчан жинслардан тузилган ерларнинг нотекис кўриниши) дан ташкил топган ғорлар, жарликларга бой гипслишағалли саҳролар; қияликлар ва чинк дараси, шўрхок ерлар.\nДоимо кам бўлган. 1962-1981 йилларда 10 донаси, 1997-2016 йилларда 13 донаси қайд этилган.\nОқшомда ва тунда, баъзан кундузи ҳам фаол. Инида, кичик ғорларда беркиниб ётади. Жуфтлашиши – октябрьноябрда. Апрель-майда болалайди (1-2). Умуртқасизлар, судралиб юрувчилар, майда сутэмизувчилар ва қушлар, мева ва илдизмевалар билан озиқланади. Тутқунликда умр давомийлиги 26 йилгача.\nИнсоният томонидан йўқ қилиниши, совуқ ва серёғин қиш фасллари; бўрилар ва дайди итлар томонидан таъқиб қилиниши.\nДунёнинг бир қатор ҳайвонот боғлари ва парваришхоналарда кўпайтирилади.\nОвлаш тақиқланган. Мавжуд популяциялари муҳофазасини ташкил қилиш, табиатни муҳофаза қилиш бўйича маҳаллий аҳолининг билим даражасини ошириш, ареали, сони ва яшаш тарзини мукаммал ўрганиш лозим.


СБХ / 2019 йил / № 01-02 / Қонунчиликдаги янгиликлар\nЭслатиб ўтамиз, август ойида Президент ерни олиб қўйишга йўл қўйиладиган ҳолатларнинг аниқ рўйхатини тасдиқлаган (1.08.2018 йилдаги ПФ–5495-сон Фармоннинг 3-банди). Илгари бундай рўйхат йўқ эди, айрим ҳолларда хусусий шахсларнинг манфаатлари давлат ёки жамоат эҳтиёжлари деб тан олиниши мумкин эди.\nЕрнинг олиб қўйилишига янги ёндашув бузилаётган кўчмас мулк мулкдорларига компенсация тўлаш тартибини ўзгартирди. Илгари буни давлат ва хусусий манбалардан амалга оширишга йўл қўйиларди. Энди давлат ёки жамоат эҳтиёжлари учун ер участкаларининг олиб қўйилиши муносабати билан жисмоний ва юридик шахсларга етказилган зарарларни қоплаш бўйича 15 та марказлаштирилган жамғарма ташкил этилди:\nреспублика жамғармаси – Президент дастурлари ва топшириқлари асосида етказилган зарарларни қоплайди;\nҚорақалпоғистон Вазирлар Кенгаши, вилоятлар ва Тошкент шаҳар ҳокимликлари ҳузуридаги ҳудудий жамғармалар – Қорақалпоғистон Вазирлар Кенгаши, вилоятлар ва Тошкент шаҳар ҳокимликлари ташаббуси билан етказилган зарарларни қоплайди.\nЭслатиб ўтамиз, жамғармалар билан келишмай ерни олиб қўйиш тақиқланган (27.07.2018 йилдаги ПФ-5490-сон Фармоннинг 16-банди). Ҳар бир жамғарманинг олий органи – Кузатув кенгаши. Айнан кенгаш қоплаш учун маблағ ажратиш тўғрисида қарор қабул қилади.\nЖамғармалар маблағлари қуйидаги манбалардан шакллантирилади:\n– Вазирлар Маҳкамаси захира жамғармаси маблағларининг 15%идан кам бўлмаган миқдорда республика бюджети ва унинг қўшимча манбалари маблағлари;\n– юридик ва жисмоний шахсларнинг, шу жумладан норезидентларнинг ҳомийлик ва хайрия ёрдамлари тарзидаги маблағлар.\n– Қорақалпоғистон Вазирлар Кенгаши, вилоятлар ва Тошкент шаҳар ҳокимликлари захира жамғармалари маблағларининг 15%идан кам бўлмаган миқдорда Қорақалпоғистон Республикаси бюджети, вилоятлар ва Тошкент шаҳар маҳаллий бюджетларининг қўшимча манбалари маблағлари;\n– Қорақалпоғистон Республикаси бюджети ва вилоятлар маҳаллий бюджетларининг махсус ғазна ҳисобрақамларига қўшимча манба сифатида ўтказиладиган «E-IJRO AUKSION» электрон савдо майдончасида ер участкаларига бўлган ҳуқуқларни сотишдан тушган маблағлар;\nҲужжат Қонун ҳужжатлари маълумотлари миллий базасида (lex.uz) эълон қилинган ва 27.12.2018 йилдан кучга кирди.


Мўл ва сифатли ҳосил етиштирамиз – Tadbirkor-Fermer\nУшбу синалган тажриба ҳозир мамлакатимизда анча оммалашган. Хусусан, Фарғона вилояти туманлари аҳолиси томорқадан унумли фойдаланишнинг ҳадисини олган. Улар эртаки, ўртаки ва тўқсонбости усулида қишлоқ хўжалиги маҳсулотларини парваришлаб, қўшимча даромад топмоқда. Ўзбекистон тумани “Ўқчи” МФЙда яшовчи Низомжон Раҳмонов томорқасидаги иссиқхонада бодринг ва турли кўкатлар парваришлайди.\n– Аслида томорқа кони фойда, – дейди Низомжон ака. – Биз ҳар куни 100-150 кило бодринг териб оламиз. Ҳозир мамлакатимизда коронавирус инфекцияси туфайли эълон қилинган карантин даврида туманимизда ташкил этилган кўчма савдо бозорларига маҳсулот етказиб беряпмиз. Бу орқали халқимиз дастурхони мўл-кўл бўлишида озгина бўлса ҳам ҳисса қўшаётганимиздан хурсандмиз. Оиламдагилар ҳам иссиқхонадаги ишларда асосий кўмакчи.\nБугунги шароитда уйдан чиқмаган ҳолда ишни ташкил қилганимиз, аввало, ўзимизга фойда. Шундай бўлса ҳам оммавий ахборот воситалари орқали бўлаётган янгиликларни мунтазам кузатамиз. Пандемия даврида барча давлат ва жамоат ташкилотлари қўлдан келган ёрдамни қиляпти. Хусусан, Президентимиз 14 апрель куни қишлоқ хўжалиги тармоқларини янада ривожлантириш, озиқ-овқат маҳсулотлари ишлаб чиқариш ҳажмини ошириш масалалари бўйича ўтказган видеоселектор йиғилишида ҳам боғдорчилик ва иссиқхона хўжалигини ривожлантириш орқали юқори ҳосил олиш бўйича муҳим топшириқларни айтгани бежиз эмас. Пандемия ва карантин қанча вақт давом этишидан қатъий назар, мева-сабзавотчилик ва чорвачилик тармоқларида маҳсулот етиштириш ҳажмини икки баробарга ошириш вазифаси қўйилмоқда.\nБиз каби иссиқхона эгалари бу жараёнда фаол иштирок этамиз.


05:00 / 23.01.2017 1931 pdf Ўқиш режими + -\nУшбу ояти каримадаги «фитна» сўзи бошқа оятлардаги каби синов ва бало маъноларини англатади. Қайси бир жамоада золимлар зулм қилганда бошқалар қараб турса, ҳамма–зулм қилганлар ҳам, қараб турганлар ҳам баробар балога гирифтор бўладилар. «Зулм» деганда бир шахснинг иккинчи шахсга тажовуз қилишигина англанмайди, балки бу сўзнинг маъно қамрови кенг бўлиб, ҳамма ноҳақликлар, гуноҳлар ичига киради. Хусусан, динни тарк этиш, Аллоҳнинг амрига юрмаслик катта зулм ҳисобланади. Қайси бир жамиятда ана шундоқ зулмлар содир этилса, ўша жамиятнинг барча аъзолари; зулм ишларни қилганларию, уларга бефарқ қараб турганлари биргаликда фитнага-оммавий бало-офатга гирифтор бўладилар. Шунинг учун ҳам Аллоҳ таоло Ўзига иймон келтирган бандаларини бундан огоҳлантириб, ушбу хитобни қилмоқда:\n26. Сиз ер юзида оз сонли, заифҳол бўлиб, одамлар сизни тутиб олишидан қўрқиб юрган ҳолингизни эсланг. Бас, У зот сизга жой берди, Ўз нусрати ила қўллади ва сизларга пок нарсаларни ризқ қилиб берди. Шоядки шукр қилсангиз.\nУшбу ояти каримада Аллоҳ таоло мусулмонларга жуда қийин пайтларида ҳам Ўзи ёрдам берганини эслатмоқда. Эй мўминлар,\n«Сиз ер юзида оз сонли, заифҳол бўлиб, одамлар сизни тутиб олишидан қўрқиб юрган ҳолингизни эсланг».\nИсломий даъватнинг бошланишида мусулмонлар оз сонли, заифҳол эдилар. Маккада қўрқиб бекиниб юрардилар. Мушриклар тутиб олса, азоб беришади, ўлдиришади, деб кечалари яширинча Қуръон ўқишар, яширинча ибодат қилишар эди. Уларда ҳеч қандай моддий куч-қудрат йўқ эди. Аммо Аллоҳга иймонлари мустақийм ва ихлослари кучли эди.\n«Бас, У зот сизга жой берди, Ўз нусрати ила қўллади ва сизларга пок нарсаларни ризқ қилиб берди».\nЯъни, Аллоҳ мусулмонларни Маккадан ҳижрат қилдириб, уларга Мадинадан жой берди. Оз сонли, кучсиз бўлсалар ҳам, Бадр урушида уларни Ўз нусрати ила қўллади–ғолиб қилди. Маккада оч-наҳор юрар эдилар, энди уларга пок нарсаларни ризқ қилиб берди.\n«Шоядки шукр қилсангиз».\nШукр қилишнинг энг каттаси Аллоҳ ва Расулининг чақириғига жавоб беришдир.\n27. Эй иймон келтирганлар, билиб туриб, Аллоҳга, Пайғамбарга ва омонатларингизга хиёнат қилманг.\nАллоҳга хиёнат–«Ла илаҳа илаллоҳ», деб иймонга келган шахснинг ана ўша «Аллоҳдан ўзга ибодатга сазовор зот йўқ» шиорига хилоф қилишидир. Аллоҳдан ўзганинг йўлига юриш, Аллоҳ фарз қилган амалларни тарк этиш, қайтарганларидан қайтмаслик ва бошқа гуноҳлар Аллоҳга хийнат қилиш бўлади.\nПайғамбарга хиёнат қилиш эса, «Муҳаммадун Расулуллоҳ»га хилоф қилишдир. Пайғамбаримиз соллаллоҳу алайҳи васалламнинг шариатларига юрмаслик, суннатларига амал қилмасликдир.\n«...ва омонатларингизга хиёнат қилманг».\nЯъни, кишилар орасида бўладиган муомалалардаги омонатларга. Муомалалар шахсий, ижтимоий, иқтисодий, сиёсий ва бошқача бўлиши мумкин. Уларнинг ҳаммасида ҳам бировга бир нима ишониб топширилса, омонат бўлади. Уни ўз ўрнига қўя олмаслик хиёнат ҳисобланади. Омонатга хиёнат қилиш мўмин-мусулмонларга бегона хислатдир. Хиёнаткорлик мунофиқларнинг, иймонсиз ва динсиз кишиларнинг сифати. Имом Аҳмад ибн Ҳанбал ва Ибн Ҳиббон ал-Бустийлар Пайғамбаримиз соллаллоҳу алайҳи васалламнинг: «Омонати йўқ кишининг иймони йўқ, аҳди йўқ кишининг дини йўқ», деган ҳадисларини ривоят қилишган.\nОмонатга хиёнат рўй берса, кўпроқ бола-чақа ва дунё ишларини баҳона қилиб кўрсатадилар. Аслида эса:\n28. Ва билингки, молларингиз ва фарзандларингиз фитнадан ўзга нарса эмас ва, албатта, Аллоҳнинг ҳузурида улуғ ажр бордир.\nМолу дунё ва фарзандлар омонатга хиёнат қилишга сабаб бўлиши учун эмас, синов учун берилади. Ҳар бир инсонда молу дунёга, фарзандга муҳаббат бор. Булар ҳам Аллоҳнинг неъматлари. Синаш учун берилган неъматлар. Қани, банда буларга шукр қиладими, йўқми? Уларни Аллоҳнинг розилигини қозониш учун ишлатадими ёки йўқми? Кимки молу дунё ва фарзандлар синовидан муваффақиятли ўтса, улар учун:\n«...албатта, Аллоҳнинг ҳузурида улуғ ажр бор».\n29. Эй иймон келтирганлар, агар Аллоҳга тақво қилсангиз, сизга фурқон беради, сизнинг гуноҳларингизни ювиб, мағфират қилади. Аллоҳ улуғ фазл эгасидир.\n«Эй иймон келтирганлар,агар Аллога тақво қилсангиз, сизга фурқон беради».\nЯъни тақводор кишига Аллоҳ таоло ҳақдан ботилни, яхшидан ёмонни ажратадиган, фарқлайдиган ҳидоят ва нур бериб қўяди. «Фурқон» дегани ажратувчи-фарқловчи деганидир. Ана ўша ҳидоят ва нур ила тўғри йўлдан юриб борилади. Тақводорларнинг гуноҳлари ҳам ювилади, ҳам мағфират қилинади. Бу катта бахтдир. Аммо Аллоҳ таоло бу билан кифояланиб қолмайди. Тақводорларга яна бошқа мукофтлар беради.\n30. Куфр келтирганлар сени ушлаш, ўлдириш ёки чиқариб юбориш учун макр қилганларини эсла. Улар макр қилдилар ва Аллоҳ ҳам «макр» қилди. Аллоҳ «макр» қилгувчиларнинг устасидир.\nУламоларимиз Аллоҳга «маккор» сифатини беришдан қайтарганлар. Шунинг учун ҳам Қуръон ёки ҳадисда Аллоҳ таолога нисбатан «макр» лафзи ишлатилса, уни бандаларга нисбатан қўлланилгани каби тушунмаслик керак. Кофирлар ўзларича макр қилишга уринадилар, аммо Аллоҳ таоло уларнинг макрини йўққа чиқаради, макрларининг жазосини беради.\nУшбу ояти каримадаги хитоб Пайғамбаримиз соллаллоҳу алайҳи васалламга қаратилгандир:\n«Куфр келтирганлар сени ушлаш, ўлдириш ёки чиқариб юбориш учун макр қилганларини эсла», деб ёдга солинаётган ҳодиса эса, Маккада бўлиб ўтгандир.\nБу ҳақда имом Аҳмад ибн Ҳанбал Абдуллоҳ ибн Аббос розияллоҳу анҳудан қуйидаги ривоятни келтирадилар: «Қурайш бир кеча Маккада машварат қилди. Кимдир эрталаб уни (Муҳаммадни) ушлаб, боғлаб қўйинглар, деди. Бошқалари эса, йўқ, уни ўлдириш керак дейишди. Баъзилари, Маккадан чиқариб юборинглар, деди.\nАллоҳ таоло Пайғамбари соллаллоҳу алайҳи васалламга буни билдирди. Ҳазрати Али Расулуллоҳнинг тўшакларига кириб ётди, Расулуллоҳ соллаллоҳу алайҳи васаллам эса, Маккадан чиқиб ғоргача етиб олдилар. Мушриклар Али розияллоҳу анҳуни Расулуллоҳ соллаллоҳу алайҳи васаллам деб ўйлаб, кечаси билан пойлаб чиқдилар. Эрталаб ёпирилиб кириб, Алини кўрганларида, Аллоҳ уларнинг макрларини ўзларига қайтарди. Улар: «Оғайнинг қани»? деб сўрадилар. Али: «Билмайман», деди. Улар Расулуллоҳнинг изларидан ахтариб кетдилар. Тоққа етганларида, адаштириб юбордилар. Тоғ тепасига чиқиб, ғор ёнидан ўтдилар. Ғорнинг оғзида ўргамчик уясини кўриб: «Агар у бу ерга кирганида, ўргимчак уяси бўлмас эди», деб ўтиб кетдилар. Ўша жойда (Расулуллоҳ) уч кун қолдилар».\nБундан ортиқ ҳимоя бўладими? Ана шундай қийин ҳолатларда сақлаган Аллоҳ таоло бундан кейин ҳам сақлайди.\nЎша кофирлар бошқа гуноҳларни ҳам қиладилар. Масалан:\n31. Уларга оятларимиз тиловат қилинса: «Батаҳқиқ, эшитдик, агар ҳоҳласак, бунга ўхшашни ўзимиз ҳам айтамиз. Бу аввалгиларнинг афсонасидан ўзга нарса эмас», дейдилар.\nГарчи ушбу ояти кариманинг маъноси умумий бўлиб, ҳамма кофирларга тегишли саналса-да, аслида унинг нозил бўлишига Назр ибн Ҳорис исмли кофир сабабчи эди.\nМашҳур тафсир олими Ҳофиз Имодиддин ибн Касир ўз тафсирларида Саъид ибн Жубайр, ибн Журайж ва бошқалардан қуйидаги ривоятни келтирадилар: «Назр ибн Ҳорис, унга Аллоҳнинг лаънати бўлсин, форсларнинг юртига бориб, уларнинг подшоҳи Рустам ва Асфандиёр кабиларнинг афсоналарини ўрганган эди. Қайтиб келганида, Расулуллоҳ соллаллоҳу алайҳи васалламнинг Пайғамбар бўлиб, одамларга Қуръон ўқиб бераётганларини кўрди. Агар Расулуллоҳ соллаллоҳу алайҳи васаллам бирор мажлисдан туриб кетсалар, у кишининг ўринларига ўтириб, форсларнинг ҳикоясини гапириб берар эди. Сўнгра эса: «Аллоҳга қасамки, айтинглар-чи, қайси биримиз қиссани яхши айтдик? Менми ёки Муҳаммадми?» дер эди. Шунинг учун ҳам Аллоҳ Бадр куни уни аср олишга имкон берди. Шунда Расулуллоҳ соллаллоҳу алайҳи васаллам ўз ҳузурларида унинг бошини танасидан жудо этишга амр қилдилар. Алҳамдулиллаҳ, шундай бўлди ҳам. Уни Миқдод ибн Асвад розияллоҳу анҳу асирга олган эди».\nРасулуллоҳ соллаллоҳу алайҳи васаллам Назрни ўлдиришга амр қилганларида Миқдод розияллоҳу анҳу:\n«Эй Аллоҳнинг Расули, бу менинг асирим», деди. Расулуллоҳ соллаллоҳу алайҳи васаллам:\n«Бу Аллоҳнинг китоби ҳақида оғзига келганини айтиб юрарди», дедилар. Яна ўлдиришга буюрдилар. Шунда Миқдод розияллоҳу анҳу яна:\n«Эй бор Худоё, Миқдодни Ўз фазлинг билан бой қилгин!» дея марҳамат этдилар. Миқдод:\n«Шуни ҳоҳлаган эдим», деди.\nБас, Назр ибн Ҳорис ҳақида: «Уларга оятларимиз тиловат қилинса: «Батҳқиқ эшитдик, агар ҳоҳласак, бунга ўхшашни ўзимиз ҳам айтамиз. Бу аввалгиларнинг афсонасидан ўзга нарса эмас», дейдилар» ояти нозил бўлди.\nМаълумки, афсона асли йўқ, хом хаёл билан тўқилган, хурофий қиссадир. Унда ўлган кишиларнинг ҳаёти таги йўқ сифатлар ила васф қилинади. Одатда бундай афсоналар бекорчилик вақтида бир-бирига айтиб, вақт ўтказиш учун тўқилади. Унинг сафсата, гап ўйини эканлиги ҳаммага маълум. Бу тингловчилар учун мароқ, тасалли бўлса, сўзловчилар учун сўз ўйини, мусобақа бўлади.\nКофирлар Қуръони Каримда келган аввалги умматларнинг қиссаларини, гўзал лавҳалар ва мўъжизаларини афсона деб баҳолайдилар. Бу ҳолат ҳозир ҳам давом этмоқда. Ҳатто баъзи бир ўзини мусулмон ҳиоблайдиган шахслар ҳам Қуръонга маданий мерос сифатида қарайдилар. Худойиларда тиловат қилиш ва яна шунга ўхшаш маросимларга боғлаб, унга амал қилишни эскилик сарқити, қолоқлик деб биладилар.\nКофирлар Қуръонни афсона дейиши билан кифояланиб қолмаганлар, балки ундан ҳам илгари кетганлар:\n32. «Эй бор Худоё, агар мана шу сенинг ҳузурингдан келган ҳақ бўлса, устимизга осмондан тош ёғдиргин ёки бизга аламли азоб юборгин», деганларини эсла.\nИмом Бухорий ривоят қилишларича, бу гапни Абу Жаҳл айтган экан. Баъзи ривоятларда ундан бошқа кофирлар ҳам худди шу гапни айтганликлари таъкидланади. Бундай дейиш Қуръони Каримни инкор қилишнинг энг мункар кўринишларидан биридир. Сўзнинг совуқлигини қаранг! Агар шу яъни, Қуръон ҳақ бўлса, устимиздан тош ёғдир ёки бошқа аламли азоб бер, эмиш. Ҳаққа нисбатан бундай гапни инсонлик табиатини буткул йўқотган одамгина айтиши мумкин. Хўш, уларнинг бу ноўрин талабларига Аллоҳ таоло қандай жавоб берди?\nАллоҳ таоло жавобни пағамбаримиз Муҳаммад соллаллоҳу алайҳи васалламга қилган хитоби орқали берди:\n33. Модомики сен уларнинг ичида экансан, Аллоҳ уларни азобламас. Модомики улар истиғфор айтар эканлар, Аллоҳ уларни азобламас.\nУларга Аллоҳ таоло ҳалок қилиб битирувчи азоб юбормаслигининг иккита сабаби бор экан. Биринчиси, Расули акрамнинг соллаллоҳу алайҳи васаллам борликлари. Чунки у кишини Аллоҳ таоло барча одамларга раҳмат қилиб юборган. Ораларида шундай зот турган қавмни оммавий азобга дучор қилишни Аллоҳ ирода қилмаган.\nИккинчи сабаби эса, уларнинг истиғфор айтишлари. Аллоҳдан гуноҳларини кечиришини сўрашларидир. Чунки истиғфор айтилса, яхшиликдан умид бор бўлади.\nКейинги оятда Аллоҳ таоло уларнинг бу дунёнинг ўзида азоблаши жуда ҳам осонлиги айтиб ўтилади:\n34. Нега энди Аллоҳ уларни азобламас экан. Улар Масжидул Ҳаромдан тўсмоқдалар. Ҳолбуки, Унинг валийлари эмаслар. Унинг валийлари тақводорлардан ўзга ҳеч ким эмас. Лекин кўплари билмаслар.\nЯъни, Аллоҳ уларни азобласа, ҳаққи бор, уларнинг қилмиши азобга лойиқ. Улар одамларни Масжидул Ҳаромдан тўсмоқдалар. Мусулмонларни унга яқинлаштирмаяптилар. Аслида, уларнинг бунга ҳаққи йўқ, улар Масжидул Ҳаромнинг валийлари-мутасаддилари эмаслар. Қандай қилиб Аллоҳнинг уйига кофир-мушриклар валий-мутасадди бўлар экан? Байтуллоҳга фақат бир тоифа одамларгина валий-мутасадди бўла оладилар. Улар тақводорлардир.\nМушриклар қандай қилиб Байтуллоҳга валий-мутасадди бўлсинлар? Улар улуғ мақомдаги ибодатни ҳам нотўғри қиладилар-ку?!\n35. Уларнинг байт олдидаги намозлари ҳуштак ва қарсак чалишдан иборат эди, холос. Бас, куфр келтирганингиз туфайли азобни татиб кўринг.\nМушриклар Байтуллоҳнинг валий-мутасаддилари бўлса, ибодатлари хуштак ва чапак чалишдан иборат бўлармиди? Бу ишда на Байтуллоҳга ҳурмат-эҳтиром бор ва на Аллоҳга ибодат. Фақат овоз чиқариш, тўс-тўполон қилиш. Шунинг учун ҳам оятнинг сўнгида уларга хитобан:\n«Бас куфр келтирганингиз туфайли азобни татиб кўринг», дейилмоқда.\nЯъни, Бадр урушидаги азобни татиб туринг, қолганини қиёматда оласиз.\nЮқоридаги оятда кофирларнинг жисмоний «ибодатлари» васф қилинди, келаси оятда молиявий «ибодатлари» васф этилади:\n36. Албатта, куфр келтирганлар молларини Аллоҳнинг йўлидан тўсиш учун сарфларлар. Бас, уларни сарфларлар-у, сўнгра ўзларига ҳасрат бўладир, кейин мағлуб бўлурлар. Куфр келтирганлар жаҳаннамга тўпланурлар.\nУшбу сураи карима тафсири муқаддимасида келтирилган Бадр уруши ҳақидаги ривоятларда Макка мушрикларининг бойлари мусулмонларга, Пайғамбарга соллаллоҳу алайҳи васаллам қарши қанчалик молу мулк сарифлаганликларини кўриб ўтдик.\n«Албатта, куфр келтирганлар молларини Аллоҳнинг йўлидан тўсиш учун сарфларлар».\nКофирлар одамларини Аллоҳнинг йўлидан қайтариш учун ундан кейин ҳам, ҳозир ҳам ҳисобсиз маблағларини сарфламоқдалар. Улар ўзларича, бу харажатларни эзгулик йўлида, савоб учун сарфлаяпмиз, деб ўйлайдилар. Улар хоҳлаганларича сарфлайверсинлар, лекин бир куни келиб, худди шу сарфлаган моллари ўзларига ҳасратнадомат бўлиб қайтади.\n«Бас, уларни сарфлайдилар-у, сўнгра ўзларига ҳасрат бўлади, кейин мағлуб бўлурлар».\nБунга Бадр урушига харжланган моллар мисол бўла олади. Минг-минглаб сарф қилсалар ҳам, мақсадларига эриша олмай, мағлуб бўлдилар. Охиратда эса, жаҳаннамда тўпланадилар. Бу Аллоҳ таолонинг таъкид ила берган хабаридир:\n«Куфр келтирганлар жаҳаннамга тўпланурлар».\nКейинги оятда уларни мағлуб этиш ва жаҳаннамда тўплашдан кўзланган мақсад баён қилинади:\n37. Аллоҳ покдан нопокни айириши учун ва нопокнинг баъзиси устига баъзисини тахлаб, ҳаммасини жаҳаннамга ташлаши учун. Ана ўшалар зиён кўргувчилардир.\nЯъни, Аллоҳ таоло покдан нопокни ажратиб олиш учун бу дунёда кофирларни мағлуб этади. Ким пок бўлса, Аллоҳнинг йўлида пок мол сарфлаган бўлса, у ғолиб бўлади. Харжлаган моли унинг учун савобга айланади. Ким нопок бўлса, кофир бўлса, мағлуб бўлади, сарфлаган нопок моли ўзига ҳасрат бўлиб қайтади.\nАллоҳ таоло кофирларни у дунёда жаҳаннамга тўплайди, уларни пок–жаннати мўминлардан ажратиб олиш учун, худди ўтинни тахлагандек, бир-бирларининг устига тахлаб туриб, дўзахга ташлаш учун тўплайди. Ҳақиқий зиён кўрувчилар ана шулар бўлади.\nКелгуси оятда Аллоҳ таоло Пайғамбаримиз соллаллоҳу алайҳи васалламга хитоб этиш орқали ҳали хам кофирлар тавба қилиб, иймонга келиш имконига эга эканликларини билдиради.\nЮқоридаги оятларда куфрнинг оқибати нима бўлиши батафсил баён қилинди. Ҳамма нарса аён бўлди. Энди Пайғамбар соллаллоҳу алайҳи васалламга охирги хулосани кофирларга айтиш топширилмоқда.\n«Куфр келтирганларга айт, агар тўхтасалар, ўтган нарсалар мағфират қилинур».\nЯъни, агар улар куфр келтиришдан, Исломга ва мусулмонларга душманлик қилишдан тўхтасалар, мўмин бўлиб, яхши амалларни қилсалар, уларнинг аввалги гуноҳлари барчаси кечирилади. Чунки Ислом ўзидан аввалги ҳамма нарсани ювади.\nИмом Бухорий ривоят қилган бир ҳадисда Пайғамбаримиз соллаллоҳу алайҳи васаллам: «Ислом ўзидан аввалги насани кесади, тавба ҳам ўзидан аввалги нарсани кесади», деганлар.\nШунингдек, Имом Бухорий Абдуллоҳ ибн Масъуд розияллоҳу анҳудан ривоят қилган ҳадисда Пайғамбаримиз соллаллоҳу алайҳи васаллам: «Ким Исломда яхшилик қилса, жоҳилиятда қилган амалига жавобгар бўлмайди», деганлар.\n«...агар қайтадиган бўлсалар, бас, батаҳқиқ, авалгиларнинг суннати ўтган».\nЯъни, улар ушбу баёндан кейин ҳам яна куфрга, Ислом ва мусулмонларга душманлик қилишга қайтсалар, аввалда уларга ўхшаганларнинг одат бўйича нима бўлганлари маълум. Улар ҳам ўшаларга ўхшаб ҳалок бўладилар.\n05:00 / 23.01.2017 2562\n05:00 / 23.01.2017 1935\n2811 17:05 / 16.10.2017\n2133 05:00 / 23.01.2017\n2015 05:00 / 23.01.2017\n834 13:03 / 18 август


«Толибон» Афғонистонда ўзбек тилини расмий тил мақомидан маҳрум қилди - Daryo\n12:15, 19.09.2021 68730\n«Толибон» ҳаракати етакчилари Афғонистон учун вақтинчалик қонун чиқариб, бошқарувнинг янги тизимини ўрнатди ва шу пайтгача қонунчиликда белгиланган учта расмий тилнинг иккитасини қолдирди, дея хабар бермоқда «РИА Новости».\n«Асослар» деб номланувчи қонунда Афғонистоннинг расмий дини сифатида исломнинг суннийлик йўналишига оид бўлган ҳанафия мазҳаби, шунингдек, мамлакатдаги расмий тиллар сифатида пушту ва дари кўрсатилди. Бунгача Афғонистонда улар билан бир қаторда, шимолий вилоятлар аҳолисининг аксарияти гапирадиган ўзбек тили ҳам расмий мақомга эга эди. Бундан ташқари, мамлакатда шиалар ҳам кўп бўлиб, улар, асосан, хазарийлардан иборат.\nҲужжатга мувофиқ, Афғонистонда ислом ҳуқуқшунослари кенгаши ва олий кенгаш ташкил этилиб, уларга ҳар бир вилоятдан сиёсий арбоблар, олимлар ва руҳонийлар киради.\nИжро ҳокимияти раҳбари деб президент эълон қилинади, у фуқаролар ва олий кенгаш аъзолари томонидан сайланади. Сайловларнинг шаффофлигини таъминлаш учун сайлов комиссияси тузилади. Аввалги ҳукуматда Афғонистон Миллий ассамблеяси вакиллари депутат дахлсизлигига эга бўлган бўлса, янги ҳукуматда улар бундай ҳуқуқдан маҳрум қилинади, дейилади қонунда.\nШунингдек, «британияликлар, россияликлар ва америкаликлардан озодликка эришилган кун» байрам деб эълон қилиниши ҳам таъкидланган.\nАфғонистонда август ойи ўрталарида ҳокимият тепасига келган «Толибон» ҳаракати 7 сентябрда мамлакатда муваққат ҳукумат тузиб, унинг таркибини эълон қилди. БМТнинг Афғонистондаги миссияси «Толибон» ҳукуматидаги 33 нафар аъзоларнинг аксарияти, хусусан, бош вазир, унинг икки нафар ўринбосари ва ички ишлар вазирига халқаро санкциялар қўлланилганлигини қайд этган.\nАввалроқ Афғонистондаги туркий халқлар етакчиси, мамлакатда «Толибон» ҳукумат тепасига келгунига қадар Ашраф Ғани ҳукуматида етакчи раҳбарлардан бўлган Абдурашид Дўстум жаҳон ҳамжамиятини толиблар томонидан шакллантирилган ҳукуматни тан олмасликка чақирган эди.\nАҳмад Масъуд Европарламентда нутқ сўзлашга таклиф этилди, аёллар учун спорт тақиқлангач, футбол бўйича қизлар термаси Покистонга кўчиб кетди. Афғонистон янгиликлари\n09:40, 17.11.2021 89948\n18:20, 01.12.2021 99788\n12:05, 04.11.2021 70638\n14:29 Бугун 297\n14:26 Бугун 142\n13:58 Бугун 1020\n13:45 Бугун 6969\n09:06, 30.11.2021 102900\n07:05, 01.12.2021 89542\n09:50, 01.12.2021 76217


Самарқанд шаҳрида Президент мактабига тест синовлари бошланди\nСамарқанд шаҳридаги «Локомотив» марказий жисмоний тарбия спорт клуби Самарқанд филиали футбол майдони ҳамда Самарқанд шаҳар 2-Болалар ва ўсмирлар спорт мактаби стадионида Президент мактабига талабгор ўқувчилар учун тест синовлари ўтказилмоқда. Бугун куннинг биринчи ярмида ўтказилган тест синовларида икки минг нафардан ортиқ талабгорлар тест синовларида иштирок этмоқда. Бу ҳақда Давлат тест маркази Самарқанд вилояти бўлими ахборот хизмати Kun.uz’га хабар берди.\nМаълум қилинишича, илк ўқув йили учун Самарқанддаги Президент мактабига 14 минг нафардан ортиқ ўқувчи ёшлар ариза топширган. Шундан 13 329 та ҳужжат қабул комиссияси томонидан тасдиқланган. Белгиланган тартибга кўра, айни пайтда талабгорлар дастлабки босқич синовларида иштирок этмоқда. Илк босқич синовлари 26, 27, 28 июль кунларида ўтказилиши белгиланган.\nҚайд этилишича, тест жараёнларини шаффоф ва ҳаққоний ўтказиш мақсадида тегишли ҳамкор ташкилотлар билан биргаликда барча зарурий чоралар амалга оширилган. Ўқувчилар тўлиқ Face ID текширувидан ўтказилиб, карантин қоидаларига амал қилинган ҳолда тест жараёнларига киритилмоқда. Бевосита Cambridge Assessment ташкилоти вакиллари тест жараёнларини онлайн кузатишмоқда. Ота-оналар учун ҳам онлайн тартибда кузатиш имконияти яратилган.\nТаъкидланишича, тест жараёнлари якунида барча жавоб варақалари шу ернинг ўзида махсус муҳрланиб, Буюк Британияга жўнатилади. Cambridge Assessment ташкилотида жавоблар махсус ускуналарда текширилган ҳолда натижалар эълон қилинади.\nТашкилотчиларнинг маълум қилишича, дастлабки синов натижалари август ойининг ўрталарида эълон қилиниши кўзда тутилган. Иккинчи босқич синовлари август ойининг иккинчи ярмида ўтказилиши режалаштирилган.\nПрезидент мактаблари лойиҳаси Cambridge Assessment ташкилоти билан ҳамкорликда амалга оширилиши билан бирга, ушбу лойиҳани янада самарали йўлга қўйиш мақсадида Вазирлар Маҳкамаси ҳузуридаги Президент, ижод ва ихтисослаштирилган мактабларни ривожлантириш агентлиги томонидан кўплаб хорижий мутахассислар ҳам жалб қилинган. Улар ҳам бевосита тест жараёнларини кузатиб, тавсия ва кўрсатмаларини бериб бормоқда.


Ҳокимлик янгиликлари / 2021-09-01\n"Янги Ўзбекистонда эркин ва фаровон яшайлик" шиори остида Мустақиллигимизнинг 30 йиллик байрами кенг нишонланмоқда. Байрам муносабати билан "Мунчоқтепа" маҳалласиниг "Уч авлод" учҳрашувлари "Тўмарис" тантаналар саройида бўлиб ўтди.\nНАВБАТДАГИ СЕССИЙА БЎЛИБ ЎТДИ\nҲокимлик янгиликлари / 2021-08-31\nБугун Халқ депутатлари Қумқўрғон тумани Кенгашининг навбатдаги 6-чақириқ 30-сессияси ўтказилди.\n"АНОР" КЎРИК ТАНЛОВИ ҒОЛИБЛАРИ РАҒБАТЛАНТИРИЛДИ\nҲокимлик янгиликлари / 2021-08-26\nТадбиркор аёллар ташаббусларини қўллаб- қувватлаш, янги ном ва брендларни кашф қилиш, энг илғор тадбиркор аёллар тажрибаларини оммалаштириш мақсадида юртимизда “АНОР” миллий кўрик танлови ўтказилиб келинмоқда.\nСайлов жараёнларига бағишланган семинар-тренинглар ташкил этилмоқда.\nҲокимлик янгиликлари / 2021-08-25\nЖорий йилда халқимиз катта сиёсий жараёнларнинг остонасида турибди. Президент сайловларининг юқори савияда ўтиши, унда фуқароларнинг фаоллигини ошириш, сиёсий жараёнларининг очиқ-ошкора ўтказилиши бугуннинг муҳим мавзуси ҳисобланади.\nЭЛОБОДДА УЧ АВЛОД УЧРАШУВИ\nХалқимизда “Қариси бор уйнинг париси бор”,- деген нақл бежизга айтилмаган. Катта валод вакилларининг, ҳаёт синовларини мардоновор енгиб, ортирган бой тажрибаси, ҳикматли ўгитлари доимо ёшларга ўрнак бўлиб келган.


Шоядки тақводор бўлсаларингиз (Йигирма саккизинчи қисм)\nМуаллиф:\t07.08.2013 18:59\nЙигирма саккизинчи қисм\n«Эй, иймон келтирганлар! Қачон сирли суҳбат қилсангиз, гуноҳ, душманлик ва Пайғамбарга маъсиятга сирли суҳбат қилмангиз. Яхшилик ва тақвога сирли суҳбат қилингиз. Ҳузурига тўпланиб борадиганингиз Аллоҳга тақво қилингиз». (Мужодала сураси, 9-оят)\n«Аллоҳ Ўз Расулига шаҳар-қишлоқ аҳлидан қайтариб берган нарса... Аллоҳгадир ва Унинг Расулига ва яқин қариндошларига, етимларга ва мискинларга ва кўча ўғилларигадир. Сизлардан бойларингиз орасида айланадиган нарса бўлиб қолмаслиги учун. Пайғамбар сизга нимани берса, ўшани олинглар ва нимадан қайтарса, ўшандан қайтинглар. Аллоҳдан қўрқинглар. Албатта, Аллоҳ азоби зўр Зотдир». (Ҳашр сураси, 7-оят)\n«Эй, иймон келтирганлар! Аллоҳга тақво қилинглар! Ҳар ким эрталик кун учун нима қилганига назар солсин. Аллоҳга тақво қилинглар! Албатта, Аллоҳ нима қилаётганингиздан хабардордир». (Ҳашр сураси, 18-оят)\n«Ҳар ким эрталик кун учун нима қилганига назар солсин».\n«Эрталик кун» дан мурод – қиёмат. Қиёмат нисбатан жуда яқин вақт, шунинг учун ҳам у «эрта» дейилади. Демак, ҳар бир инсон қиёмат куни учун нима иш қилганини ўйлаб қўйиши керак. Албатта, қиёмат куни мол-дунё, мансаб, ҳасаб-насаб, ёр-дўст ёрдам бера олмайди, балки иймон, Ислом ва қилинган яхши амаллари ёрдам беради. Шунинг учун, ҳар бир одам қиёматга тайёргарлигини кўриб қўйиши керак.\n«Аллоҳга тақво қилинглар! Албатта, Аллоҳ нима қилаётганингиздан хабардордир».\n«Агар аёлларингиздан бирортаси кофирларга ўтиб кетса, урушда туширилган ўлжадан хотини кетиб қолганга у нафақа қилган миқдорни берингиз. Ўзингиз иймон келтирган Аллоҳдан қўрқинг». (Мумтаҳана сураси, 11-оят)\n«Ўзингиз иймон келтирган Аллоҳдан қўрқинг».\nҲа, Аллоҳдан қўрқилмаса, У Зотга тақво қилинмаса, одамларга нисбатан зулм содир бўлиши турган гап.\n«Аллоҳга қўлингиздан келганича тақво қилинг ва (амрини) тингланг ва итоат қилинг ва инфоқ қилинг – ўзингизга яхши бўладир. Ва кимки нафсининг қизғанчиқлигидан сақланса, ундайлар нажот топувчилардир». (Тағобун сураси, 16-оят)\nБу оятнинг аввалида Аллоҳ таоло мўмин бандаларини Унга иложи борича ва имкони борича тақво қилишга даъват этяпти, буюряпти.\n«Аллоҳга қўлингиздан келганича тақво қилинг…»\nТақвонинг чегараси йўқ, қанча кўп бўлса, шунча яхши. Лекин инсон ўзини ортиқча такаллуфга уринтириши Ислом ғояси эмас. Аллоҳ таоло бандаларини тоқатидан ташқари ишларга буюрмайди. Пайғамбаримз алайҳиссалом: «Сизларни бир ишга буюрсам, қўлингиздан келганича қилинг, бир ишдан қайтарсам, ундан қайтинг», деганлар. Демак, итоатнинг чеки йўқ, аммо манъ қилинган нарсалар бўлакларга бўлинмайди, уларнинг ҳаммасини бирдан адо этиш даркор.\n«Эй Набий! Агар аёлларни талоқ қиладиган бўлсангиз, иддалари учун қилинг ва иддани ҳисобланг ва Аллоҳга тақво қилинг. Уларни уйларидан чиқарманглар ва ўзлари ҳам чиқмасинлар, илло, очиқ-ойдин фоҳиша иш қилган бўлсалар (чиқарилурлар) ва ана шулар Аллоҳнинг чегараларидир. Ким Аллоҳнинг чегарасидан чиқса, ҳақиқатан ўзига ўзи зулм қилибди. Сен билмассан, шоядки, Аллоҳ ундан кейин бирор ишни пайдо қилса». (Талоқ сураси, 1-оят)\n«Ва улар муддатларига етсалар, яхшилик билан ушланглар, ёки яхшилик билан ажралинглар ва сиздан икки адолатли кишини гувоҳ қилинглар. Ва гувоҳликни Аллоҳ учун қилинглар. Бу ишингиздан, кимнинг Аллоҳга ва қиёмат кунига иймони бўлса, ваъзланур. Ким Аллоҳга тақво қилса, унинг йўлини очиб қўядир». (Талоқ сураси, 2-оят)\n«Аёлларингиздан ҳайздан ноумид бўлганларининг иддаси, агар шубҳангиз бўлса, уч ойдир. Ҳайз кўрмаганлариники ҳам. Ҳомиладорларнинг иддаси ҳомилаларини қўймоқликдир. Ким Аллоҳга тақво қилса, У Зот унинг ишида осонлик қилиб берадир». (Талоқ сураси, 4-оят)\n«Булар Аллоҳнинг сизга туширган амридир. Ким Аллоҳга тақво қилса, унинг гуноҳларини кечирур ва ажрини кўпайтириб берур». (Талоқ сураси, 5-оят)\n«Ким Аллоҳга тақво қилса, У Зот унинг ишида осонлик қилиб берадир. Булар Аллоҳнинг сизга туширган амридир. Ким Аллоҳга тақво қилса, унинг гуноҳларини кечиради ва ажрини кўпайтириб берадир».\n«Аллоҳ уларга қаттиқ азобни тайёрлаб қўйди. Бас, Аллоҳга тақво қилинг, эй, иймон келтирган ақл эгалари. Ҳақиқатан, Аллоҳ сизларга зикрни туширди». (Талоқ сураси, 10-оят)\nАллоҳ, сирли суҳбатларимиз ҳам яхшилик ва тақво учун бўлишини Ўзингдан сўраймиз. Оилавий ишларимиз, ҳаттоки талоқ масалаларида ҳам бизларни тақво ила амал қиладиганлардан қилгин.\nЁ Раҳмон, қўлимиздан келганича тақво қилурмиз, ваъда қилганигдек, йўлларимизни очиб қўйгин, ишларимизни осон қилгин, гуноҳларимизни кечиргин ва ажрларимизни кўпайтиргин.\nЯнгиланди ( 30.06.2017 23:12 )


«Бюджетдан ташқари» ишлатилаётган пуллар қомусимизнинг асосий принципларига зид – Беҳзод Ҳошимов\nИқтисодиёт 18:37 / 11.06.2021 9833\nИқтисодчи, АҚШнинг Висконсин университети докторанти Беҳзод Ҳошимов давлат ташкилотларидаги «бюджетдан ташқари маблағлар» хусусида фикр билдирди.\n«Бюджетнинг қайсидир қисмига «бюджет» деб ном қўйсак, қолганига ундай ном бермасак, «бюджет» деб номланмаган қисми бюджетмас бўлиб қолмайди. Бу божхона божларини «солиқ» деб номламаганимиз учун, улар солиқ бўлиб қолмайди, деган гапдек, гўё. Шунинг учун ҳам, қонунан, судлар буни ҳал қилиши керак, масалан, халқ пулини «бюджетмас» қисми бўлишининг қонунийлиги ҳақида менга фикр эшитиш қизиқ.\nИккинчи тарафдан, давлат ҳокимият идораларининг ўзлари маблағ топишлари ҳам ғалати. Агар борди-ю, улар бехосдан ёки қандайдир сабабларга кўра, пул топиб қўйишса, барча йиғилган пулларини бюджетга ўтказишларини таъминловчи қонун бўлиши керак. Масалан, дейлик, жарима орқали йиғилган пуллар, ўша жарималарни йиғган идорага эмас, тўғри бюджетга, яъни Молия вазирлигига ўтиши керак. Бу шунчалик муҳим нарсаки, давлатдан мустақил фаолият олиб борадиган Марказий банк ҳам, агар, қандайдир операциялар натижасида фойда кўрса, шу фойданинг юз фоизини бюджетга ўтказиши керак (энг мустақил МБлар ҳам шундай қилишади).\nБорди-ю, ўз харажатларини ўша идора молиялаштирмоқчи бўлса, марҳамат, бюджетга киритиб, қонуний тарзда пулни олишсин, «бюджетдан ташқари» ишлатилаётган пуллар қомусимизнинг асосий принципларига зид. Шунда, менимча, давлат органлари иложи борича пул топиш деган мақсаддан воз кечади ва бюджетдан ташқари фондга қандай қилиб пул топиш билан эмас, ўзларининг қонуний масъулият ва ваколатларига амал қилиш билан банд бўладилар.\nУчинчи масала, давлат корхоналари ҳам, идеалда, квазифискал (бюджет-солиқ сиёсатининг ўрнини босувчи) ишлар қилмаслиги керак. Масалан, давлат корхонаси қандайдир парк қуриши, кутубхона, меҳмонхона қуриши ёки спорт клубига пул бериши, ҳатто ногирон болалар учун оромгоҳ қуриши ҳам, албатта, катта хато. Бизда бюджет қонунлари бор. Бюджетни халқ вакиллари кўриб чиқади ва президент тасдиқлайди. Халқ пулини тақсимлаш шаффоф ва одил бўлиши учун бизда қонуний механизмлар мавжуд. Лекин давлат корхонаси қайсидир кўчада труба алиштириши, бу мавжуд бўлган қонуний принциплардан четланиб, давлат ва ҳукуматнинг, энг муҳими, бюджетни тақсимлаш учун ягона давлат идораси – Қонунчилик палатасининг ваколатларини корхона раҳбариятига беришга тенглашиб қолади. Давлат корхонаси топган фойда – унинг акционери, яъни халқники, демак халқнинг пулидек тақсимланиши ҳам керак. Корхона раҳбарияти бу ишни қилиши, бутун бошли давлат аппаратининг ўрнини босишдек гап. Бу яхши эмас. Худди Давлат солиқ қўмитаси, йиғган солиқларни ўзлари хоҳлаган жойга тақсимламасликлари каби, давлат корхоналари ҳам, топган фойдаларини «фискал мақсадларда», яъни нотижорий мақсадларда сарф этиши, албатта, тугатилиши керак», дея таъкидлади иқтисодчи.\n9 июнь куни Мудофаа вазирлиги томонидан Давлат харидлари порталига 30 миллион сўмга премиум-классдаги тилла қопламали 2 дона ручка сотиб олиш таклифи жойлаштирилгач, интернетда жиддий эътирозлар билдирилди. Вазирлик ҳолат юзасидан расмий изоҳ бериб, бу пул миқдори вазирликнинг «бюджетдан ташқари маблағлари» ҳисобидан қопланишини маълум қилди.\nАввалроқ Коррупцияга қарши кураш агентлиги директори Акмал Бурҳонов давлат оргонларининг бюджетдан ташқари жамғармалари ҳам очиқ бўлиши кераклигини таъкидлаб ўтганди.\n23:13 / 15.06.2021 1653\n23:12 / 15.06.2021 1452\n22:00 / 15.06.2021 7793


Нопок ишнинг оқибати ёки 45 минг АҚШ долларини олган фирибгар жазога тортилди! | Бир пиёла чой\n← Бош прокуратура вакили: молиявий пирамидага пул тикканларнинг 5-10 фоизигина ўз маблағини қайтариб олиши мумкин\nҲусан Шарипов ва Обид Асомов «Маҳаллада дув-дув гап» фильмининг янги талқинида суратга тушаётгани маълум бўлди →\nНопок ишнинг оқибати ёки 45 минг АҚШ долларини олган фирибгар жазога тортилди!\nОлим Рўзиев (исм-фамилиялар ўзгартирилган) билан Шокир Ҳасанов иш юзасидан танишиб, яқин бўлиб қолишади. Ўзаро суҳбатларнинг бирида Ш.Ҳасанов танишига уй қуриш учун ер кераклигини айтади. Бу вазиятдан О.Рўзиев ўз манфаатлари йўлида фойдаланиб қолишни мақсад қилади, деб ёзади “Ҳуқуқ” газетаси.\nОрадан бир неча кун ўтгач, Олим танишига қўнғироқ қилиб, пойтахтимиздаги “Ипакчилик” маҳалласида ери борлигини, агар келишишса, сотиб юборишини айтади. Аслида бу ер унга эмас, балки туман ҳокимлигига тегишли бўлиб, захирада турган жой эди.\nИкковлон ерни бориб кўргач, ўзаро савдолашишади ва 8 сотих ер 45 минг АҚШ долларига баҳоланади. О.Рўзиев танишининг ишончига кириш учун ернинг ҳужжатлари, деб Ш.Ҳасановга умуман бошқа жойнинг ҳужжатларини кўрсатади. О.Рўзиев келишилган пулнинг 20 минг АҚШ долларини шу жойнинг ўзида олади. Орадан маълум вақт ўтгач эса яна 25 минг АҚШ доллар пулни фирибгарлик йўли билан қўлга киритади.\nО.Рўзиев шундай кейин қорасини ҳам кўрсатмайди. Қўнғироқларга баъзида жавоб бериб, тез кунда ерни расмийлаштириб беришини айтади. Бироқ кунлар кетидан ойлар ўтса ҳамки, Ш.Ҳасановнинг иши битмайди. Шундан сўнг у алданганлигини билиб, ҳуқуқни муҳофаза қилувчи органларга ариза билан мурожаат қилади.\nТергов-суриштирув жараёнида О.Рўзиевнинг кирдикорлари ошкор бўлди. Жиноят ишлари бўйича Миробод туман суди томонидан фирибгарнинг қилмишига яраша жазо тайинланди.


Cана : 04-01-2019 / Саломатлик / кўрилди: 92\nШунинг учун ҳам биринчи галда у ҳақида қайғуришимиз лохим. 2019 йилнинг асосий қоидаси нафақат карьера ёки шахсий ҳаётни изга солиш, балки соғлиқ ҳақида ҳам қайғуришдан иборатдир.\nУшбу қимматли маслаҳатни ҳар бир мучал эгалари эътиборга олишлари керак. Келаси йилда сигир, қўй, балиқ йилида туғилганлар соғлиқларидан кўпам шикоят қилавермайдилар. Аммо йўлбарс, сичқон йилида таваллуд топганлар саломатлигининг умумий ҳолати билангина эмас, балки ички руҳий ҳолатлари билан ҳам шуғулланишлари керак бўлади. Албатта, астрологларнинг бу башоратларига ҳамма ҳам ишонавермаслиги мумкин. Баъзи инсонлар учун эса бу қўлланмадек бир гап...


Дунёнинг энг хавфли 6та илмий касби » Скачать музыку бесплатно новинки музыки 2016-2017\nОлимлар барча замонларда нафақат оғир ақлий меҳнатни амалга оширишган, балки ҳаётларини ҳам кўп марта гаровга қўйишларига тўғри келган. Ўрта асрларда ўлатни даволаган шифокорлар, ўтган юз йилликдаги радиация тажрибалари, сайёрамизнинг энг хавфли жойларига саёҳат қилиш - фақат бу соҳага алоқадор бўлмаган инсонгина олим меҳнатини зерикарли дейиши мумкин. Эътиборингизга шу соҳадаги энг хавфли касбларини ҳавола этамиз. Тимсоҳлар овчиси Акваспелеологлар1983 йилда Австралиядаги Аделаида Университети физиологи Рожер Сеймур одатий иши - тимсоҳларни тутиш билан шуғулланган. Бу унинг ихтисослиги бўлиб, у деярли бутун умрини шунга бағишлаган. Тадқиқот гуруҳи бу хавфли жониворларни жуда яхши билган, шунинг учун улар ишини тугатиб, ўз лагерини йиллар давомида ишлаб чиқилган хавфсизлик қоидаларига кўра барпо этарди. Сувости олами - тадқиқот учун энг хавфли соҳалардан бири. Бу ерда ҳар нима содир бўлиши мумкин: кутилмаган зилзиладан тортиб кислород балончасининг бузилишигача. Охирги икки йилнинг ўзида сувости ғорларида мингдан ортиқ тадқиқотчилар ҳалок бўлишди. Бироқ бу ерда олинган маълумотлар бутун сайёра тарихида янги саҳифа очиши мумкин, шу боис олимлар бундай хавфли машғулотни тарк этишмайди. 2010 йилда Майами университети ғоввослар жамоаси минтақа иқлимини ўрганиш мақсадида Баҳама оролларидаги ғорларни тадқиқ қилган. Ушбу тадқиқот лойиҳанинг бош спелеологи Уэсли Скайлснинг ўлимига сабаб бўлган. Оғу олувчилар Илон заҳари тиббиётда кенг тарқалган, аммо англаб турганингиздек, уни топиш осон иш эмас. Муайян миқдордаги оғуни олиш учун тадқиқотчи юзлаб илонлар билан ишлашига тўғри келади. Уларнинг аксарият турлари инсонни бир чақса, ўлимга олиб келиши муқаррар. Космонавтлар Космонавт бўлиш ўз ҳаётини ҳаттоки ўқув дастури давомида юқори даражали хавф остига қўйиш демакдир. Оддий инсон учун хос бўлмаган машаққатлар, ўта қийин ишлаш шароити нафақат танага, балки астронавтнинг руҳиятига ҳам кучли таъсир ўтказади. Ҳатто Ерга қайтгандан сўнг ҳам бу касб эгалари бир қатор муаммолар билан тўқнашишади, масалан, мушаклар атрофияси ва суякларнинг заифлашуви. Лабаратория ходими Илм-фанга доир энг хавфли иш жойларидан бирига кундалик ҳаётимизда тез-тез тўқнаш келамиз. Бу - илмий-тадқиқот бўлимидаги оддий лаборант касби. Лос-Анжелесдаги Калифорния Университети аспиранти Шерхабо Сангжи тез ёнувчи моддалар билан ишлаш чоғида кучли куйиш натижасида жон берган. Бу лабараторияларда учрайдиган ягона ўлим ҳотлати эмас. Аспирантлар ёнувчи ёки заҳарли кимёвий моддалардан ва ҳаттоки магнит-резонанс томография ускунасининг кучли магнитларидан турли жароҳатлар олишади. Бўрон тадқиқотчилари Барча тирик мавжудотлар торнадо ва бўронлардан қочаётган бир вақтда бўрон тадқиқотчилари аксинча йўл тутишади. Олимлар ускуналари орқали энг аниқ кўрсаткичларга эга бўлиш мақсадида бўроннинг марказига яқин келишга ҳаракат қилишади. Торнадонинг кетидан қувиш - жуда хавфли иш. Буни 2010 йилда Оклахомада содир бўлган даҳшатли Эль-Нино довулида ўғли билан ҳалок бўлган Тим Самарас мисолида кўришимиз мумкин. Manba: xabardor.uz


Шевченко ва Саутгейт ҳикояси: Бу сафар ким ғолиб бўлади?\n2 июль, 2021, 09:30\nТеглар:Андрей Шевченко | Гарет Саутгейт | Англия | Украина | Евро-2020\nУлар энди мураббий сифатида рақобатлашади.\nКеча Европа чемпионатининг сўнгги 1/8 финал учрашувида Украина 120 дақиқадан ортиқ давом этган баҳсда Швеция устидан 2:1 ҳисобида зафар қучди ва мусобақанинг чорак финалига йўлланмани қўлга киритди. Энди Андрей Шевченко бошчилигидаги украиналиклар 3 июль куни Гарут Саутгейт бошқарувидаги Англия терма жамоасига қарши майдонга тушади.\nКечаги ўйиндан сўнг, Шевченко ва Саутгейтнинг майдондаги қарама-қаршилиги акс этган сурат ижтимоий тармоқларда кенг тарқалди. Биз эса ушбу сурат қачон ва қайси ўйинга тааллуқли экани ҳақида сўз юритмоқчимиз.\n2000 йилнинг май ойида Украина терма жамоаси Англияга қарши ўртоқлик ўйини ўтказиш учун Лондонга келади. Ушбу ўйиндан олдин терма жамоаларнинг мақсадлари турлича эди. Масалан, инглизлар “Евро-2000”га тайёргарликнинг сўнгги босқичини ўтказаётган бўлса, украиналиклар кузда бошланадиган “ЖЧ-2002” саралаши учун тайёрланаётган эди.\nАнглия терма жамоаси ушбу ўйинга тўлиқ асосий таркиб футболчилари билан иштирок этмади. Бош мураббий Кевин Киган ушбу ўйин орқали Европа чемпионатидан олдин таркибда айрим тажрибаларни амалга оширишни мақсад қилган эди. Айнан шу сабабга кўра, “Олтин тўп”нинг бўлажак соҳиби Майкл Оуэн ва асосий дарвозабон Дэвид Симэн ҳатто ўйин қайдномасига ҳам киритилмади.\nЛобановский эса аксинча, супер жанговар таркибни майдонга туширди. Шевченко, Ребров, Лужний, Вашчук ва Тимошчук. Фақатгина ўша пайтда тиззасидан операция қилинган Шовковскийни ўша ўйинни ўтказиб юборган холос.\nУкраинларнинг дастлабки икки хавфли вазиятини Шевченко яратган: иккала сафар ҳам Саутгейт билан бирга-бир курашган. Биринчи вазиятда у жарима майдончасига хавфли тарзда узатма амалга оширди, иккинчисида дарвоза томон ўзи зарба берди. Аммо буларнинг ҳеч бири иш бермади. Аммо Шевченко ва Саутгейт қарама-қаршиликларидан бири фотосуратга муҳрланди.\nЎйиннинг 45-дақиқасида Дэвид Бэкхемнинг бурчакдан оширган тўпини Робби Фаулер Украина дарвозасига жойлаб қўйди ва ўйинда ҳисобни очди.\nУкраиналиклар иккинчи бўлимни янада тетикроқ бошлашди - барчаси Шевченко туфайли. Аввалига Андрей тўпни Тони Адамс ва Сол Кэмпбел ўртасидан ўтказган ҳолда ажойиб зарба берди, аммо бу натижа бермади. Шевченконинг шу кунги дарвоза томон йўллаган энг хавфли зарбаси жаримадан амалга оширилди. Афсуски, "Лидс" дарвозабони Найжел Мартин бу зарбани ҳам қайтаришга эришди.\nКўп ўтмай, инглизлар иккинчи бўлиб гол уришди. Бэкхемнинг яна бир супер пасидан сўнг, тўпни Адамс эгаллаб олди ва Кернозенко қўриқлаётган дарвозани ишғол қилди.\nШундан сўнг ўйинда ҳисоб бошқа ўзгармади. Шевченко ва Саутгейт ўйиннинг бошидан то охиригача майдонда кураш олиб борди. Ушбу икки афсонанинг мураббий сифатидаги дуэлида кимнинг қўли баланд келишини 3 июль куни кўрамиз.\nУкраинага ва Шевченкога омад!\nШевченко ва унинг шогирдларига омад!